**Ca întreaga lume, sunt plămădit din lut**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ca întreaga lume, sunt plămădit din lut

....

Iar de vă-ntrebați vreodată cine sunt,

răspunsul mi-e banal, nu-i un mister,

în lumea trecătoare, sunt un călător

și-ncerc să nu mă văd, să rămân tăcut,

purtat de-același vis, la fel de efemer

să-mi fac din brațe aripi ca să zbor

și, ca întreaga lume, plămădit din lut

merg pe-același drum, către mormânt!

.....

Sunt o picătură într-un ocean imens,

încercând să stau pe-al vieții mele val,

uneori mă-ascund, să nu fiu ars de soare,

mă mai izbește vântul, furios, de-o stâncă,

doresc privind în zare, să zăresc un mal,

sunt doar un călător în lumea trecătoare,

alteori mă doare când viața mă aruncă

de-ncerc vieții mele să-i găsesc un sens!

.....

Încerc să trec prin lume, discret și nevăzut,

precum adie vântul copaci foșnind ușor,

celei de lângă mine vreau să-i ridic altare,

să-i fiu smerit în cuget și să trăim frumos,

vreau să-i păstrez în mine același tainic dor,

sunt doar un călător în lumea trecătoare,

sunt cel ce se închină aceluiași Hristos

și, ca întreaga lume, sunt plămădit din lut!